Številka: 041-05-1/2023/1

Ljubljana, 17. 10. 2023

**Zadeva: JAVNI POZIV ZA PREDLOGE NAJZASLUŽNEJŠIH POSAMEZNIKOV IN ORGANIZACIJ S PODROČJA CIVILNE DRUŽBE ZA PLAKETE DRŽAVNEGA SVETA REPUBLIKE SLOVENIJE ZA LETO 2023**

Spoštovani,

Državni svet Republike Slovenije bo v znak počastitve 5. decembra, Mednarodnega dneva prostovoljstva, podelil plakete Državnega sveta najzaslužnejšim posameznikom in organizacijam s področja civilne družbe kot izraz sodelovanja Državnega sveta in civilne družbe pri širjenju in razvoju prostovoljstva. Slavnostna podelitev plaket Državnega sveta bo **v sredo, 20. decembra 2023, ob 11. uri, v dvorani Državnega sveta, Ljubljana, Šubičeva 4.**

V letu 2023 bo podeljenih največ petnajst plaket. Predlog za podelitev plaket najzaslužnejšim prostovoljcem, prostovoljkam in organizacijam lahko podajo državne svetnice in državni svetniki, interesne skupine Državnega sveta, komisije Državnega sveta ali organizacije civilne družbe, katere člani delujejo na področju prostovoljstva.

Zveze društev ali krovne organizacije, organizirane na območju celotne Slovenije, lahko Državnemu svetu predložijo le en predlog za podelitev plakete, ki mora biti usklajen v sklopu zveze ali organizacije. Društvo oziroma zveza društev, ki je član ali članica katerekoli zveze društev oziroma krovne organizacije, Državnemu svetu ne more samostojno predložiti svojega predloga za podelitev plakete.

Predloge za podelitev plaket bo obravnava Mandatno-imunitetna komisija Državnega sveta, ki bo pripravila predlog liste prejemnikov plaket, o njej pa bo odločil Državni svet.

Predlog naj vsebuje ime posameznika/posameznice oziroma organizacije s področja civilne družbe, za katere menite, da so v preteklosti največ prispevali k širjenju in razvoju prostovoljske dejavnosti, ki jo organizacija pokriva oziroma prostovoljstva v celoti.

Pri izboru bodo upoštevani naslednji kriteriji:

* + prispevek k izboljšanju kakovosti življenja posameznikov in družbenih skupin ter k razvoju solidarne, humane in enakopravne družbe;
	+ pomen dela z vidika vzgoje, vpliva na okolico in razvoja dejavnosti ter napredka organizacije;
	+ prispevek h krepitvi medsebojne solidarnosti ljudi;
	+ prispevek k družbeni povezanosti in sodelovanju pri reševanju problemov posameznikov in družbe;
	+ spodbujanje razvoja človeških zmožnosti in vseživljenjskega učenja;
	+ pomen opravljenega prostovoljskega dela za razvoj civilne družbe v Sloveniji ter pomen dela za širši razvoj Slovenije;
	+ število let dejavnega prostovoljskega dela na področju, za katerega se predlaga prejem plakete.

Posamezniku se lahko plaketo podeli le enkrat.

Prosim vas, da obrazec s predlogom za obravnavo (na voljo v priponki) pošljete najkasneje do ponedeljka, 6. novembra 2023, na naslov Državni svet Republike Slovenije, Šubičeva 4, 1000 Ljubljana, s pripisom **»PLAKETE DRŽAVNEGA SVETA«** (upošteva se datum poštnega žiga), ali po elektronski pošti na gp@ds-rs.si (upošteva se datum prejema v elektronski poštni predal).

Upoštevali bomo le predloge, ki bodo pravočasno prispeli na predpisanem obrazcu, ki bo v celoti izpolnjen in podpisan s strani odgovorne osebe organizacije s področja civilne družbe, vodje interesne skupine Državnega sveta, predsednika komisije Državnega sveta oziroma državne svetnice ali državnega svetnika. Dodatnih prilog in obrazložitev ne bomo upoštevali.

O izbiri prejemnikov plaket bomo vse predlagatelje in nagrajence obvestili po elektronski pošti, navedeni v obrazcu, najkasneje do ponedeljka, 11. 12. 2023.

V pričakovanju vaših predlogov vas lepo pozdravljamo.

 Jože Smole

 predsednik